Ermina Zaenah

Ermina Zaenah (11 November 1927 – 4 Januari 2009) èngghi panèka sorang aktris bân produser akabangsa'an Indonèsia. Ermina èlahèrraghi è tangghâl 11 November 1927 è Kottha Jambi, Hindia Bâlândhâ, minangka potrè dâri Mar'i Yusuf, bân aghâdhuwân sorang alè' lakè' sè asmaèpon Marzuki Yusuf. Saampona namattaghi pandidighân dhasar, salèrana langsong akarièr è dhunnya hiburan kalabân adhâddhi pameran è pan-bârâmpan pamentasan drama, sarta arintis grup musikna dibi', Los Suita Rama, bân atari topèng.

È taon 1951, Ermina toron ka layar lèbâr. Awwâlla, salèrana alibat dhalem film karya ruma-ruma produksi sè kalonta, è antarana Golden Arrow, Bintang Surabaya andhi'na Fred Young, bân Tan and Wong Bros. È taon 1953, salèrana allè ka Persari andhi'na Djamaluddin Malik bân amaèn è pan-bârâmpan filmma, tamaso' Supir Istimewa, Pegawai Tinggi, bân Bintang Baru. Manut Film Varia, film Pegawai Tinggi aghâbây Zaenah padhâ populèrra akadhi Titien Sumarni è bâkto gâpanèka.

Napa' taon 1960-an, sairing lessona industri film dhalem naghârâ, Ermina allè ka bâlik layar kalabân amroduseri empa' film: Kamar 13 (1961), Lagu dan Buku (1961), Bakti (1963), bân Ekspedisi Terakhir (1964). Salèrana sempet apentas polè nalèka akelilèng Jhâbâ asareng grup Sapta Daya, èbârengngè rekan sasama aktor akadhi Astaman, Awaluddin, bân M. Budharasa. È taon 1970-an, Ermina alako minangka pangusaha dhâghâng, bân salèrana sèdhâ è Cimahi, Jhâbâ Bârâ', è tangghâl 4 Januari 2009 amarghâ sakè' sè èsandhâng dhalem omor 81 taon.

Ermina krama sarèng Nurdin Syam è taon 1943. Rakana onèng adhâddhi Kaptèn Angkatan Laut laju allè haluwân kalabân alako è studio Persari minangka sutradara. Sairing kalabân ajhâlânna bâkto, karèman Ermina dâ’ dhunnya senni ètampa sè ètandhâi kalabân aktingnga dhalem film Pembalasan Seruni. Film gâpanèka èproduksi sarèng Golden Arrow è taon 1951. Ermina adhâddhi artis sè mèr-amèr samporna è jhamanna, amarghâ aghâdhuwân bakat mumpuni dhalem bidhâng akting sarta èparèngè anugerah ropa sè raddhin bân bhâdhân sè langsèng.

 Sombher